Bursa de Valori Bucureşti (BVB) a închis în scădere şedinţa de marţi, iar valoarea totală a tranzacţiilor a fost de 96,64 milioane de lei (19,42 milioane de euro), potrivit Agerpres.
Cele mai lichide titluri au fost cele ale OMV Petrom, cu tranzacţii de 29,82 milioane de lei, urmate de acţiunile Băncii Transilvania - 13,33 milioane de lei şi ale Hidroelectrica - 6,95 milioane de lei.
Indicele principal BET a consemnat o depreciere de 0,15%, ajungând la 17.290,47 puncte, iar BET-Plus, care arată evoluţia celor mai lichide 43 de acţiuni de la Bursă, a înregistrat o scădere similară.
Indicele blue-chip extins BET-XT, al celor mai lichide 25 de titluri, a închis în coborâre cu 0,10%, în timp ce indicele SIF-urilor, BET-FI era în creştere cu 0,35%.
De asemenea, indicele BET-BK, reperul de randament al fondurilor de investiţii, s-a apreciat cu 0,13%, iar BET-NG, care măsoară evoluţia celor zece companii energetice şi de utilităţi, a închis în minus cu 0,85%.
Indicele BET AeRO, care include 20 de companii reprezentative de pe piaţa AeRO, a urcat cu 0,26%.
Cele mai bune evoluţii au fost înregistrate de acţiunile Armătura (+13,33%), Electroaparataj (+12,79%) şi Aages (+5,08%).
Pe de altă parte, cele mai importante scăderi au fost consemnate de acţiunile Comelf (-12,28%), SIF Hoteluri (-5,56%) şi UCM Reşiţa (-4,23%).